**יצא להריסה הבניין המסוכן בחולון, שקרס בחלקו, זאת לאחר שהעירייה קידמה הליך התחדשות עירונית מהיר**

**נהרס הבניין בחולון שקרס בחלקו לפני כשנה, אירוע אשר עורר סערה ציבורית גדולה ובתוך כך, את הצורך לזרז הליכי התחדשות עירונית. במקומו ייבנו 90 דירות חדשות**

סוף טוב לאירוע קריסת חלקו של הבניין המסוכן בחולון: קריסת הבניין בחולון <https://magdilim.co.il/1309202175/> לפני כשנה, הסתיימה השבוע עם הריסת הבניין כולו ויציאתו לדרך של הקמת בניין חדש, במסלול התחדשות עירונית, בשיתוף ותמיכת העירייה.

כזכור, בספטמבר 2021 קרס חלק מבניין מגורים ברחוב סרלין 38 בחולון, אירוע שהסתיים ללא פגיעות בנפש למרבה המזל, והעלה לסדר היום הציבורי את הצורך בהתחדשות עירונית וקיצור תהליכים לחידוש מבנים מסוכנים.

מאז ועד היום, הרשויות המקומיות נדרשו לתת מענה למקרים קונקרטיים של אלפי דירות בישראל הנמצאות בסכנת קריסה, ולדיירים אף הוצאו מכתבי דרישה מטעם מהנדסי הרשויות לתיקון ליקוי בטיחות, תיקונים אשר נמצאים באחריות בעלי הנכסים. כך למשל, בדצמבר באותה השנה, דיווחה עיריות נוף הגליל, על חשש מקריסת בנייני מגורים ולאחר בדיקה של שני מהנדסים קונסטרוקטורים, האחד מטעם חברת עמידר והשני מנהל ההנדסה בעירייה, הוכרז בניין מגורים ברחוב שדרות מנחם אריאב כמסוכן למגורים. באותה עת דיווחו רשויות נוספות על מבנים מסוכנים וחשש לאירועי קריסות. בחלק מהמקרים אף התרחשו מספר קריסות חלקיות, חלקן בעת ביצוע עבודות הריסה או חיזוק, האחרונה שבהן אירעה בשבוע החולף בעת הריסת בניין דובק. זאת ועוד, בשנה החולפת המודעות עלתה מדרגה, והביאה לביטול פרויקטים לחידוש מבנים מסוכנים, כפי שארע בפרויקט תמ"א 38 בתל אביב, לאחר שהוחלט כי המבנה מסוכן ולא יעמוד בתהליך חיזוקו.

ונחזור לחולון. בדצמבר 2021 נבחרה חברת אאורה על ידי הדיירים לבצע את התחדשות הבניין <https://magdilim.co.il/16122021145879653/> והיא מדווחת כעת, כי הוועדה המקומית לתכנון ובנייה אישרה לפני כשבוע להפקדה את התוכנית, במסגרתה ייבנה בניין חדש בן 15 קומות, הכולל 90 דירות חדשות, במקומן של 32 הדירות הישנות. החברה מדווחת כי התמורות לדיירים הוותיקים יכללו שטח דירה גדול יותר, מרפסת, ממ"ד וחניה צמודה.

**יעקב אטרקצ'י, בעלי ומנכ"ל החברה, מסר כי:** "אנו שמחים להשלים היום את הריסת הבניין שקרס והיווה סכנה לציבור. לאחר מכן וברצף, בתיאום עם העירייה, נתחיל את החפירה והבנייה כדי שדיירי הבניין שסבלו כל כך הרבה, יקבלו את הדירות הטובות ביותר, בסטנדרט הגבוה ביותר ובמהרה יחזרו מאושרים לדירות חדשות. אנחנו בתהליך מהיר מול העירייה והאינטרס של שני הצדדים הוא לאשר ולהתקדם כמה שיותר מהר". עוד לדבריו, "לצערי, רק כשהבניין קרס עלתה המודעות הציבורית לבניינים במצב רעוע ולנושא הבטיחות בבנייה הישנה. יש אלפים רבים של בניינים כאלה בישראל. צריך לעשות מעשה ולחדש את ישראל".